Ni byre guiaal,
xtahl meññ ni za lni-Pascü,
ru bieññ yâme ziaad Jesúz Jerusaléṉ,
cuaꞌ yâme xguix yag-zihñ bigydzil-lo yâme leeme,
no rquee yâme riedz,
ne yâme:
―¡Tzuguia Dioz!
¡Nu laꞌy mpyquie ni ziaad porni pshahl Dioz leeme!
¡Nu laꞌy xṞeiy meññ-Isṟael!
No bydzial Jesúz to burr-wiñ,
güdzib me lee,
mod-rnii lo Guehtzy ru queꞌ xtiidz Dioz,
ru neu:
Di gydzie laꞌd,
meññ-guiedzy-Sióṉ;
lâ güieꞌ xṞeiy laꞌd ziaad,
dziib to burr-wiñ.
Leññ dze-guzlo gayahc gyre nirieꞌ,
xmeññ Jesúz nehx bieññ yâmeu;
per güdedy dze-wé yahc ru ba gübahñ Jesúz no biahs me zia me lo guîlbyniꞌ gybaa,
were bitsêlou leeyâme de ni nirieꞌ yahc ni guhc,
nuw lo Guehtzy ru queꞌ xtiidz Dioz,
ru ganiiu ni ctzoo Jesúz no ni gac me.
No meññ-güya yahc ruꞌ baa no Jesúz dze-pquee me riedz Lasr,
ru nu leññ baa no gübahñ de ni guhty,
leeyâme gayu diidz ni bwieꞌ yâme ptzoo Jesúz.
No por leeu,
meññ-bieññ yahc nirieꞌ ni ngann ni ptzoo Jesúz,
güya yâme,
bigydzil-lo yâme leeme ru ziaad me Jerusaléṉ.
Per meññ-nac yahc fariseu ra saꞌ yâme:
―Ba bwieꞌ laꞌd la,
di zaḻ ctzoo nó mbehty.
Lâ güieꞌ,
xnahc gyre meññ gadohp leeme.